**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TARYBOS 2021 M. LIEPOS 22 D. SPRENDIMO NR. T2-174 „DĖL KLAIPĖDOS MIESTO BIUDŽETINIŲ SPORTO ĮSTAIGŲ SPORTO BAZIŲ PASLAUGŲ TEIKIMO IR NAUDOJIMO TVARKOS APRAŠO PATVIRTINIMO“ PAKEITIMO“ PROJEKTO**

**1.Projekto rengimą paskatinusios priežastys.**

Šiuo metu BĮ Klaipėdos miesto sporto bazių valdymo centras (toliau – Bazių valdymo centras) patikėjimo teise valdo ir vykdo 12 sporto bazių ir 4 specializuotų sporto aikštynų priežiūrą, tarp jų yra ir Paryžiaus Komunos g. 16A esanti sporto bazė (dirbtinos dangos futbolo aikštė, lengvosios atletikos sektoriai su bėgimo takais ir sporto salė).

Buvo gautas prašymas iš Klaipėdos „Aitvaro“ gimnazijos ir Klaipėdos „Gabijos“ progimnazijos leisti neatlygintinai naudotis Paryžiaus Komunos g.16A esančia sporto sale, įgyvendinant bendruosius ugdymo planus.

2021 m. liepos 22 d. Klaipėdos miesto savivaldybės tarybos sprendime Nr.T2-174 „Dėl Klaipėdos miesto biudžetinių sporto įstaigų sporto bazių paslaugų teikimo ir naudojimosi tvarkos aprašo patvirtinimo“ yra numatyta, kad įgyvendinant bendruosius ugdymo planus, savivaldybės biudžetinės švietimo įstaigos neatlygintinai naudojasi šalia esančiais stadionais ir sporto aikštynais, perduotais patikėjimo teise valdyti Bazių valdymo centrui, tačiau nėra numatyta, kad švietimo įstaigos gali naudotis visomis sporto bazėmis. (Lietuvos Respublikos sporto įstatymo 2 straipsnis 22 punktas: „Sporto bazė – statinys ar jo dalis, kurioje leidžiama fizinio aktyvumo ar aukšto meistriškumo sporto veikla“).

Administracija tikslina minėtą Tarybos sprendimo projektą ir numato, kad biudžetinės švietimo įstaigos, įgyvendinančios bendruosius ugdymo planus, gali naudotis visomis Bazių valdymo centro sporto bazėmis.

**2. Parengto projekto tikslai ir uždaviniai.**

Sprendimo projekto tikslas ir uždavinys – pakeisti minėto sprendimo antrą punktą ir numatyti, kad biudžetinės švietimo įstaigos, įgyvendinančios bendruosius ugdymo planus, naudojasi visomis Bazių valdymo centro patikėjimo teisė valdomomis sporto bazėmis.

**3. Kaip šiuo metu yra teisiškai reglamentuojami projekte aptarti klausimai.**

Aptartas klausimas yra reglamentuotas 2021 m. liepos 22 d. Klaipėdos miesto savivaldybės tarybos sprendime Nr.T2-174 „Dėl Klaipėdos miesto biudžetinių sporto įstaigų sporto bazių paslaugų teikimo ir naudojimosi tvarkos aprašo patvirtinimo“ (galiojanti suvestinė redakcija 2021m. spalio 29 d.).

**4.** **Kokios numatomos naujos teisinio reglamentavimo nuostatos ir kokių rezultatų laukiama.**

Patvirtinus šį sprendimo projektą, savivaldybės biudžetinės švietimo įstaigos turės teisę neatlygintinai naudotis šalia esančiomis sporto bazėmis, įgyvendinant bendruosius ugdymo planus.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Šio sprendimo įgyvendinimo neigiamų pasekmių nenumatoma.

**6. Jeigu sprendimui įgyvendinant reikia kitų teisės aktų, kas ir kada juos turėtų parengti, šių aktų matmenys.**

Šiam sprendimui įgyvendinti kitų teisės aktų nereikia.

**7. Kiek biudžeto lėšų pareikalaus ar leis sutaupyti projekto įgyvendinimas.**

Šis sprendimo projektas papildomų lėšų nepareikalaus.

**8.** **Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Nėra.

**9. Sprendimo projekto autorius ar autorių grupė, sprendimo projekto iniciatoriai.**

Sprendimo projektą inicijavo Sporto skyrius, atsižvelgdamas į Klaipėdos „Aitvaro“ gimnazijos ir „Gabijos“ progimnazijos prašymą.

**10. Kiti reikalingi pagrindimai ir paaiškinimai.**

Nėra.

PRIDEDAMA:

1. Teisės aktų, nurodytų sprendimo projekto įžangoje, išrašas, 1 lapas.

2) 2021 m. liepos 22 d. sprendimo Nr. T2-174 „Dėl Klaipėdos miesto biudžetinių sporto įstaigų sporto bazių teikimo ir naudojimo tvarkos aprašo patvirtinimo“, lyginamasi variantas, 1 lapas.

Sporto skyriaus vedėja Rasa Rumšienė